‘শোলে’-র সংলাপ, সঙ্গীত ও আবহ, সেই সঙ্গে দৃশ্যরচনা সিনেমাপ্রেমীদের মনে বার বার করে ফিরে আসে। এটা এমন এক সিনেমা, যা বার বার দেখলেও মনে হয় নতুন করে দেখছি— এমন দাবি বহু সময়ে বহু সিনেমাপ্রেমী করেছেন। ‘শোলে’ প্রকৃতপক্ষেই ভারতের চলচ্চিত্র ইতিহাসে ‘কাল্ট’ হয়ে গিয়েছে। কিন্তু, এই সিনেমা নিয়ে এখনও এমন প্রচুর চমকদার তথ্য আছে, যার অনেককিছুই আমরা জানি না। 
কিছুদিন আগেই মুম্বইয়ে শোলের পরিচালক রমেশ সিপ্পির একটি অনুষ্ঠানে হাজির হয়েছিলেন অমিতাভ বচ্চন। সেখানে তিনি এমন এক তথ্য সামনে নিয়ে এলেন যা সাধারণ সিনেমাপ্রেমীরা জানতেনই না। 
শোলের একটি দৃশ্য ছিল— সন্ধ্যা নামছে। আর গেস্ট হাউসের বারান্দার কাঠের খুঁটিতে হেলান দিয়ে মাউথ অর্গান বাজিয়ে চলেছেন অমিতাভ। আর সঞ্জীব কুমারের বিধবা পুত্রবধূর ভূমিকায় জয়া বচ্চন বারান্দায় লন্ঠন জ্বালাচ্ছেন। 
আরও পড়ুন... 
মোটর বাইক আর বিচ্ছিন্ন না-হওয়া সাইডকার 
অমিতাভ এবং তাঁকে নিয়ে তৈরি হোক ছবি, ইচ্ছে শত্রুঘ্নের
অমিতাভ জানিয়েছেন, কয়েক মিনিটের এই একটি দৃশ্যের শ্যুটিং করতে তাঁদের ৩ বছর সময় লেগে গিয়েছিল। কারণ, সন্ধ্যার আকাশে যে আলো পাওয়া যাচ্ছিল তাতে দৃশ্যের গভীরতা বাড়ছিল না। ফলে, অসংখ্যবার এই দৃশ্যের শ্যুটিং হলেও শুধুমাত্র কাঙ্ক্ষিত ‘ম্যাজিক লাইট’ না থাকায় বার বার ফেলে দেওয়া হচ্ছিল শ্যুটিং-এর অংশ। অবশেষে ৩ বছরের মাথায় সেই ‘ম্যাজিক লাইট’ পেয়েছিলেন রমেশ সিপ্পি। অবশেষে সম্পন্ন হয়েছিল এই দৃশ্যের শ্যুটিং। 
দেখুন সেই দৃশ্য... 

শুধু এই দৃশ্যটি নয় এমন আরও কিছু দৃশ্য ‘শোলে’-তে আছে যা শ্যুট করতে লেগে গিয়েছে দিনের পর দিন। যেমন— ধর্মেন্দ্র এবং অমিতাভ-এর বিখ্যাত গান ‘ইয়ে দোস্তি হাম নেঙ্গি তোরেঙ্গে...’। ৫ মিনিটের এই গানটি শ্যুট করতে কেটে গিয়েছিল ২১ দিন। 

এমনকী, গব্বরের হাতে খুন হচ্ছে ইমামের ছেলে। কয়েক সেকেন্ডের এই দৃশ্যটিও শ্যুট করতে লেগেছিল ১৯ দিন। ট্রেনে ডাকাত দলের হামলার দৃশ্যটি শ্যুট হয়েছিল ৭ সপ্তাহ ধরে।  
আসলে একটা ছবিকে ক্লাসিক বানাতে কতটা নিখুঁত হতে হয়, তা দেখিয়ে দিয়েছিল ‘শোলে’।